Bétera afronta el repte de crear una Entitat de Gestió i Modernització (EGM) al seu Parc Empresarial de l'Horta Vella
20 de febrer de 2024

• L'Ajuntament, en col·laboració amb l'associació empresarial AEMON, aposta per la creació de la EGM que suposa una cultura de qualitat en la gestió empresarial.

• Això suposarà l'adaptació dels Parcs Empresarials de Bétera a la Llei 14/2018 de gestió, modernització i promoció de les àrees industrials de la Comunitat Valenciana.

Bétera continua treballant perquè els seus parcs empresarials siguen cada vegada més competitius i mostra d'això és la voluntat del Consistori, a través de la regidoria d'Indústria, i en col·laboració amb l'associació empresarial AEMON, de crear l'Entitat de Gestió i Modernització al Parc Empresarial de l'Horta Vella.

En aquesta línia, durant el matí de hui, l'Alcaldessa de Bétera, Elia Verdevio, i el regidor d'Indústria, Adrián Cámara, han acompanyat al president del Parc Empresarial de l'Horta Vella, Javier Muñoz i altres membres de la directiva en l'acte de presentació de la EGM d'aquest Parc Empresarial en la seu de la Fundació Laboral de la Construcció.

A la presentació han acudit nombrosos empresaris i empresàries de l'Horta Vella interessats a conéixer aquest projecte que segons ha afirmat l'Alcaldessa de Bétera "és la pedra angular per a la implantació d'una cultura de gestió de qualitat al parc empresarial de Bétera".

Un repte per al qual és necessari la col·laboració tant d'empreses com de l'administració local per a la qual ha indicat, el regidor d'Indústria, "és important implicar-nos tots i treballar colze a colze perquè siga una realitat i els nostres Parcs Empresarials siguen un espai competitiu i digne per als diversos centenars d'homes i dones que en ells treballen diàriament". En eixe sentit, s'establirà la col·laboració públic-privada que permeta escometre projectes d'interés en els parcs logístics i empresarials.

A més, Bétera s'enfronta també al repte d'adaptar el Parc Empresarial l'Horta Vella a la classificació d'àrees industrials regulada en la Llei 14/2018 de gestió, modernització i promoció de les àrees industrials de la Comunitat Valenciana.

Fort compromís de l'Ajuntament al Parc Empresarial de l'Horta Vella

El compromís del Consistori amb el Parc Empresarial de l'Horta Vella queda plasmat en la gestió de les ajudes per a la millora i modernització de les infraestructures i serveis en la convocatòria anual d'ajudes de l'IVACE, les quals es venen tramitant ininterrompudament fins a l'actualitat. En el marc d'aquestes ajudes s'han dut a terme entre altres actuacions, la instal·lació de noves càmeres de videovigilància, millores en l'enllumenat i en senyalització viària, adequació de zones verdes.

“I tot perquè els parcs industrials, exerceixen una funció clau a Bétera, sent un pilar essencial en l'economia local, tant en termes d'activitat econòmica, com, sobretot, en nivells de manteniment d'ocupació estable i de qualitat”, ha explicat Elia Verdevío.

Sens dubte, la posada en marxa de la EGM a Bétera contribuirà a una gestió de qualitat dels Parcs Empresarials ja que ací es concentra el gruix de les activitats econòmiques i logístiques del municipi, sent, en conseqüència, generadors d'ocupació i riquesa.